arnastofnun/IGC-2024 huggingface dataset:
Útboðsstefna ríkisins til eflingar íslenskum iðnaði Þingsályktunartillaga - þingskjal nr. 773

126. löggjafarþing 2000–2001.

Þskj. 773 - 487. mál.

Tillaga til þingsályktunar um útboðsstefnu ríkisins til eflingar íslenskum iðnaði.

Flm.: Ólafur Örn Haraldsson, Ísólfur Gylfi Pálmason.

Alþingi ályktar að fela ríkisstjórninni að endurskoða útboðsstefnu ríkisins sem samþykkt var á ríkisstjórnarfundi 25. maí 1993. Endurskoðuð stefna feli m.a. í sér að skuldbindingar samkvæmt EES-samningnum og öðrum alþjóðlegum samningum sem Ísland á aðild að verði að fullu virtar. Samtímis verði þess ávallt gætt að útboðum og innkaupum fyrir ríki og ríkisstofnanir verði hagað þannig að þau stuðli eins og kostur er að uppbyggingu og þróun íslensks iðnaðar.

Greinargerð.

Innkaup ríkisins á þjónustu, vörum og framkvæmdum eru mjög mikil og afar mikilvæg fyrir íslensk iðnfyrirtæki og uppbyggingu íslensks iðnaðar. Í sumum tilvikum geta stórviðskipti ríkisins jafnvel ráðið úrslitum um vöxt og viðgang heilla iðngreina. Ákvarðanir um verkefni ríkisins ráða því miklu um afkomu fyrirtækjanna, atvinnu starfsmanna, nýtingu fjárfestinga og verkþekkingu í landinu. Auk þess skiptir miklu hinn beini og óbeini ávinningur sem ríki og sveitarfélög hafa af öflugum iðnrekstri, svo sem skatttekjum, minna atvinnuleysi og öðrum þjóðhagslegum ávinningi.

Ísland á aðild að fjölþjóðlegum skuldbindingum um samkeppni og viðskiptahætti, fyrst og fremst EES-samningnum, sem bæði ríki og íslenskum iðnfyrirtækjum ber að virða. Aðferðir ríkisins við útboð og innkaup mega alls ekki brjóta í bága við þá samninga og reglur. Það er hins vegar alþekkt staðreynd að í reglum þessum felst talsvert svigrúm sem getur haft mikil áhrif á hver hreppir útboðssamning. Má í því sambandi nefna að útboðslýsingar eru gjarnan gefnar eingöngu út á tungumáli viðkomandi ríkis og ýmis skilyrði eru sett um þjónustu og vörur, svo sem efnisnotkun, afhendingartíma, viðhald, eftirlit, prófanir o.fl., sem auðveldara er fyrir innlend fyrirtæki að uppfylla en samkeppnisfyrirtæki annarra landa. Þetta leiðir af eðli máls og tryggir í flestum tilvikum hagstæðara tilboð, að teknu tilliti til allra þátta, því að með þessu er knúið fram hagkvæmasta tilboðið þegar til lengri tíma er litið en ekki endilega það lægsta. Með slíkri stefnu stuðla stjórnvöld jafnframt að iðnþróun og þjóðhagslegum ávinningi án þess að fara á svig við skuldbindingar sínar. Þetta gera aðrar þjóðir með góðum árangri og stuðla með því að atvinnuuppbyggingu í eigin landi og bættri stöðu atvinnugreina í alþjóðlegri samkeppni.

Það er því nauðsynlegt að móta ákveðna og skýra stefnu í þessum málum fyrir þá sem annast gerð útboðslýsinga og innkaup fyrir ríki og ríkisstofnanir. Þeir hafa þá, auk laga, reglna og alþjóðlegra samninga, fyrirmæli og leiðbeiningar frá stjórnvöldum um hvaða atriði þeim ber að hafa í huga við störf sín.
Samningur milli Evrópubandalagsins og Íslands og Noregs um beiðni um hæli Þingsályktun - þingskjal nr. 784

126. löggjafarþing 2000–2001.

Nr. 6/126.

Þskj. 784 - 412. mál.

Þingsályktun um fullgildingu samnings milli Evrópubandalagsins og lýðveldisins Íslands og konungsríkisins Noregs um viðmiðanir og fyrirkomulag við að ákvarða hvaða ríki skuli fara með beiðni um hæli sem lögð er fram í aðildarríki eða á Íslandi eða í Noregi.

Alþingi ályktar að heimila ríkisstjórninni að fullgilda fyrir Íslands hönd samning sem Evrópubandalagið og lýðveldið Ísland og konungsríkið Noregur gera með sér um viðmiðanir og fyrirkomulag við að ákvarða hvaða ríki skuli fara með beiðni um hæli sem lögð er fram í aðildarríki eða á Íslandi eða í Noregi.

Samþykkt á Alþingi 26. febrúar 2001.
Ferðasjóður íþróttafélaga Þingsályktunartillaga - þingskjal nr. 879

126. löggjafarþing 2000–2001.

Þskj. 879 - 570. mál.

Tillaga til þingsályktunar um ferðasjóð íþróttafélaga.

Flm.: Hjálmar Árnason, Ísólfur Gylfi Pálmason.

Alþingi ályktar að veita árlega af fjárlögum fé í ferðasjóð íþróttafélaga til að standa straum af kostnaði við keppnisferðir þeirra á viðurkenndum mótum. Úthlutun skal fara eftir reglum sem menntamálaráðherra setur.

Greinargerð.

Með þingsályktunartillögu þessari er gert ráð fyrir að árlega verði veitt af fjárlögum upphæð í sérstakan ferðasjóð íþróttafélaga. Gert er ráð fyrir að íþróttafélög geti sótt um ferðastyrki í sjóðinn til að mæta kostnaði við að senda keppnislið á milli byggðarlaga til þátttöku í íþróttamótum. Drjúgur þáttur í rekstri einstakra íþróttadeilda er fjármögnun keppnisferða vegna viðurkenndra móta, svo sem Íslandsmóts og bikarkeppni. Félögin standa misvel að vígi hvað þennan kostnaðarlið varðar. Sem dæmi má nefna þátttöku keppnisliða frá Ísafirði í úrvalsdeild körfuknattleiks, þátttöku knattspyrnu- og handknattleiksliða frá Vestmannaeyjum, blakliða af Austurlandi og knattspyrnu-, körfuknattleiks- og handknattleiksliða frá Sauðárkróki og Akureyri. Í einstökum flokkum getur verið um að ræða fjölda ferða utan af landi til höfuðborgarsvæðisins þar sem flest keppnislið í viðkomandi flokkum eru. Lið á suðvesturhorninu þurfa reyndar einnig að leggja í kostnað vegna keppnisferða út á land en í sumum tilvikum getur verið um eina ferð á keppnistímabili að ræða fyrir höfuðborgarlið á móti jafnvel tíu ferðum sama keppnisflokks af landsbyggðinni. Þetta leiðir til þess að einstök íþróttafélög eru að kikna undan kostnaði og kemur það niður á öllu íþróttastarfi.

Íþróttaástundun er hverju byggðarlagi afskaplega mikilvæg. Um er að ræða eina mestu forvörn fyrir ungt fólk. Að auki eiga keppnislið einstakra sveitarfélaga drjúgan þátt í að efla samkennd og samstöðu íbúa sveitarfélaganna. Íþróttamannvirkjum hefur fjölgað ört á þéttbýlisstöðum á landinu og möguleikar til íþróttaiðkunar eru víða afskaplega góðir. Það eykur mjög áhuga iðkenda ef þeir eiga kost á því að taka þátt í t.d. Íslandsmóti viðkomandi íþróttagreinar. Augljóslega leggst ferðakostnaðurinn þyngra á sum íþróttafélög en önnur af landfræðilegum ástæðum.

Ferðasjóði íþróttafélaga er ætlað að jafna þennan aðstöðumun og stuðla þannig að öflugra íþróttastarfi í landinu. Hér er um eðlilega jöfnunaraðgerð að ræða. Menntamálaráðherra er ætlað að setja sérstakar reglur um úthlutun úr sjóðnum. Benda má á að í slíkum reglum mætti gera ráð fyrir fastri upphæð fyrir hvern keppnismann liðs í viðurkenndum mótum, svo sem Íslandsmóti og bikarkeppni á vegum viðkomandi sérsambanda.
Breyting á VII. viðauka við EES-samninginn (starfsmenntun) Nefndarálit - þingskjal nr. 881

126. löggjafarþing 2000–2001.

Þskj. 881 - 444. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 88/2000, um breytingu á VII. viðauka (Gagnkvæm viðurkenning á starfsmenntun og hæfi) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Stefán Hauk Jóhannesson og Högna S. Kristjánsson frá utanríkisráðuneyti og Hörð Lárusson frá menntamálaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 88/2000, um breytingu á VII. viðauka (Gagnkvæm viðurkenning á starfsmenntun og hæfi) við EES-samninginn.

Með samþykkt tilskipunar 1999/42/EB sem lagt er til að verði felld inn í VII. viðauka EES-samningsins eru margar eldri tilskipanir felldar úr gildi og ákvæði þeirra sameinuð í einni tilskipun sem mun einfalda kerfið verulega.

Nefndin leggur til að tillagan verði samþykkt.

Árni R. Árnason, Steingrímur J. Sigfússon og Jónína Bjartmarz voru fjarverandi við afgreiðslu málsins.

Alþingi, 14. mars 2001.

Tómas Ingi Olrich,

form., frsm.

Þórunn Sveinbjarnardóttir.

Jón Kristjánsson.

Rannveig Guðmundsdóttir.

Einar K. Guðfinnsson.

Katrín Fjeldsted.
Breyting á XI. viðauka við EES-samninginn (fjarskiptaþjónusta) Nefndarálit - þingskjal nr. 882

126. löggjafarþing 2000–2001.

Þskj. 882 - 445. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 91/2000, um breytingu á XI. viðauka (Fjarskiptaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Stefán Hauk Jóhannesson og Högna S. Kristjánsson frá utanríkisráðuneyti og Jónínu S. Lárusdóttur frá iðnaðar- og viðskiptaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 91/2000, um breytingu á XI. viðauka (Fjarskiptaþjónusta) við EES-samninginn. Með samþykkt tilskipunar 2000/31/EB um rafræn viðskipti sem lagt er til að verði felld inn í XI. viðauka EES-samningsins er stefnt að því að móta sameiginlegan lagaramma sem tryggi frjálst flæði þjónustu í upplýsingasamfélagi á Evrópska efnahagssvæðinu.

Nefndin leggur til að tillagan verði samþykkt.

Árni R. Árnason, Steingrímur J. Sigfússon og Jónína Bjartmarz voru fjarverandi við afgreiðslu málsins.

Alþingi, 14. mars 2001.

Tómas Ingi Olrich,

form., frsm.

Þórunn Sveinbjarnardóttir.

Jón Kristjánsson.

Rannveig Guðmundsdóttir.

Einar K. Guðfinnsson.

Katrín Fjeldsted.
Breyting á XVIII. viðauka við EES-samninginn (vinnuréttur) Nefndarálit - þingskjal nr. 915

126. löggjafarþing 2000–2001.

Þskj. 915 - 446. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 97/2000, um breytingar á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Stefán Hauk Jóhannesson og Högna S. Kristjánsson frá utanríkisráðuneyti og Helga Jóhannesson frá samgönguráðuneyti. Þá komu Guðjón Petersen frá Farmanna- og fiskimannasambandi Íslands, Helgi Laxdal frá Vélstjórafélagi Íslands og Jónas Garðarsson frá Sjómannasambandi Íslands.

Með þingsályktunartillögunni er leitað heimildar Alþingis til staðfestingar á ákvörðun sameiginlegu EES-nefndarinnar nr. 97/2000, um breytingar á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn. Með samþykkt tilskipunar 1999/63/EB sem lagt er til að verði felld inn í XVIII. viðauka EES- samningsins er stefnt að því að setja lágmarksreglur um skipulag vinnutíma á farskipum en hingað til hafa farmenn verið undanþegnir vinnutímaákvæðum ESB.

Lára Margrét Ragnarsdóttir og Einar K. Guðfinnsson voru fjarverandi við afgreiðslu málsins.

Nefndin leggur til að tillagan verði samþykkt.

Alþingi, 21. mars 2001.

Tómas Ingi Olrich,

form., frsm.

Þórunn Sveinbjarnardóttir.

Jón Kristjánsson.

Rannveig Guðmundsdóttir.

Árni R. Árnason.

Steingrímur J. Sigfússon.

Jónína Bjartmarz.
Samningar um sölu á vöru milli ríkja Nefndarálit - þingskjal nr. 916

126. löggjafarþing 2000–2001.

Þskj. 916 - 429. mál.

Nefndarálit um till. til þál. um aðild að sáttmála Sameinuðu þjóðanna um samninga um sölu á vöru milli ríkja.

Frá utanríkismálanefnd.

Nefndin hefur fjallað um málið og fengið á sinn fund Heiðar Atlason frá utanríkisráðuneyti og Hrafnhildi Stefánsdóttur frá Samtökum atvinnulífsins.

Með tillögunni er leitað heimildar Alþingis til þess að Ísland gerist aðili að sáttmála Sameinuðu þjóðanna um samninga um sölu á vöru milli ríkja sem gerður var í Vínarborg 11. apríl 1980.

Samningurinn mun í reynd koma í stað svonefndra Haagsamninga frá 1964 og er ætlað að verða eina réttarheimildin við úrlausn ágreiningsefna á sviði alþjóðlegra kaupa, enda geymir samningurinn skýrari og afmarkaðri reglur en nú gilda samkvæmt Haagsamningunum.

Lára Margrét Ragnarsdóttir og Einar K. Guðfinnsson voru fjarverandi við afgreiðslu málsins.

Nefndin leggur til að tillagan verði samþykkt.

Alþingi, 21. mars 2001.

Tómas Ingi Olrich,

form., frsm.

Þórunn Sveinbjarnardóttir.

Jón Kristjánsson.

Rannveig Guðmundsdóttir.

Árni R. Árnason.

Steingrímur J. Sigfússon.

Jónína Bjartmarz.

Prentað upp.
Samningur um öryggi starfsmanna Sameinuðu þjóðanna Nefndarálit - þingskjal nr. 917

126. löggjafarþing 2000–2001.

Þskj. 917 - 498. mál.

Nefndarálit um till. til þál. um aðild að samningi um öryggi starfsmanna Sameinuðu þjóðanna og tengdra starfsmanna.

Frá utanríkismálanefnd.

Nefndin hefur fjallað um málið og fengið á sinn fund Heiðar Atlason frá utanríkisráðuneyti.

Með tillögunni er leitað heimildar Alþingis til þess að Ísland gerist aðili að samningi um öryggi starfsmanna Sameinuðu þjóðanna og tengdra starfsmanna sem gerður var í New York 9. desember 1994.

Undanfarin ár hefur Ísland tekið aukinn þátt í friðargæslu innan vébanda Sameinuðu þjóðanna og ljóst er að sú starfsemi mun aukast á næstu árum. Ráðstafanir til að tryggja öryggi og vernd starfsmanna Sameinuðu þjóðanna og tengdra starfsmanna hafa ekki verið taldar fullnægjandi til þessa og er samningnum ætlað að bæta úr því ástandi.

Lára Margrét Ragnarsdóttir og Einar K. Guðfinnsson voru fjarverandi við afgreiðslu málsins.

Nefndin leggur til að tillagan verði samþykkt.

Alþingi, 21. mars 2001.

Tómas Ingi Olrich,

form., frsm.

Þórunn Sveinbjarnardóttir.

Jón Kristjánsson.

Rannveig Guðmundsdóttir.

Árni R. Árnason.

Steingrímur J. Sigfússon.

Jónína Bjartmarz.
Samningur um opinber innkaup Nefndarálit - þingskjal nr. 941

126. löggjafarþing 2000–2001.

Þskj. 941 - 565. mál.

Nefndarálit um till. til þál. um aðild að samningi um opinber innkaup.

Frá utanríkismálanefnd.

Nefndin hefur fjallað um málið og fengið á sinn fund Stefán Hauk Jóhannesson og Þorbjörn Jónsson frá utanríkisráðuneyti, Guðmund Ólason frá fjármálaráðuneyti og Jón Steindór Valdimarsson frá Samtökum atvinnulífsins.

Með tillögunni er leitað heimildar Alþingis til þess að Ísland gerist aðili að samningi um opinber inkaup sem gerður var í Marakess 15. apríl 1994 en samningurinn er einn af fjölhliða samningum þeim sem tilgreindir eru í 4. viðauka við samninginn um stofnun Alþjóðaviðskiptastofnunarinnar.

Aðild að samningnum skuldbindur ríki til að veita fyrirtækjum í aðildarríkjunum aðgang að innkaupum opinberra aðila á jafnréttis- og gagnkvæmnisgrundvelli þegar verðmæti innkaupa fer yfir ákveðna fjárhæð, en viðmiðunarfjárhæðin er sú sama og gildir á Evrópska efnahagssvæðinu. Áhrif samningsins eru einkum þau að skylt verður að veita fyrirtækjum frá ríkjum utan EES-svæðisins aðgang að íslenskum innkaupamarkaði en á sama hátt opnar samningurinn íslenskum fyrirtækjum aðgang að mjög stórum markaði á jafnréttisgrundvelli.

Nefndin leggur til að tillagan verði samþykkt óbreytt.

Alþingi, 26. mars 2001.

Tómas Ingi Olrich,

form., frsm.

Einar K. Guðfinnsson.

Jónína Bjartmarz.

Þórunn Sveinbjarnardóttir.

Rannveig Guðmundsdóttir.

Steingrímur J. Sigfússon,

með fyrirvara.
Samningar um sölu á vöru milli ríkja Þingsályktun - þingskjal nr. 962

126. löggjafarþing 2000–2001.

Nr. 7/126.

Þskj. 962 - 429. mál.

Þingsályktun um aðild að sáttmála Sameinuðu þjóðanna um samninga um sölu á vöru milli ríkja.

Alþingi ályktar að heimila að Ísland gerist aðili að sáttmála Sameinuðu þjóðanna um samninga um sölu á vöru milli ríkja sem gerður var í Vínarborg 11. apríl 1980.

Samþykkt á Alþingi 27. mars 2001.
Breyting á VII. viðauka við EES-samninginn (starfsmenntun) Þingsályktun - þingskjal nr. 963

126. löggjafarþing 2000–2001.

Nr. 8/126.

Þskj. 963 - 444. mál.

Þingsályktun um staðfestingu ákvörðunar sameiginlegu EES-nefndarinnar nr. 88/2000, um breytingu á VII. viðauka (Gagnkvæm viðurkenning á starfsmenntun og hæfi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 88/2000 frá 27. október, um breytingu á VII. viðauka (Gagnkvæm viðurkenning á starfsmenntun og hæfi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 1999/42/EB frá 7. júní 1999, um tilhögun viðurkenningar á menntun og hæfi með tilliti til atvinnustarfsemi sem fellur undir tilskipanir um afnám hafta og bráðabirgðaráðstafanir og um viðbót við almennu kerfin til viðurkenningar á menntun og hæfi.

Samþykkt á Alþingi 27. mars 2001.
Breyting á XI. viðauka við EES-samninginn (fjarskiptaþjónusta) Þingsályktun - þingskjal nr. 964

126. löggjafarþing 2000–2001.

Nr. 9/126.

Þskj. 964 - 445. mál.

Þingsályktun um staðfestingu ákvörðunar sameiginlegu EES-nefndarinnar nr. 91/2000, um breytingu á XI. viðauka (Fjarskiptaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 91/2000 frá 27. október 2000, um breytingu á XI. viðauka (Fjarskiptaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins nr. 31/2000 frá 8. júní 2000, um tiltekna lagalega þætti þjónustu, einkum rafrænna viðskipta, í tengslum við upplýsingasamfélagið á innri markaðnum („tilskipun um rafræn viðskipti“).

Samþykkt á Alþingi 27. mars 2001.
Breyting á XVIII. viðauka við EES-samninginn (vinnuréttur) Þingsályktun - þingskjal nr. 965

126. löggjafarþing 2000–2001.

Nr. 10/126.

Þskj. 965 - 446. mál.

Þingsályktun um staðfestingu ákvörðunar sameiginlegu EES-nefndarinnar nr. 97/2000, um breytingar á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 97/2000, um breytingar á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn frá 2. maí 1992, og fella inn í samninginn tilskipun ráðsins nr. 1999/63/EB frá 21. júní 1999, um samning um skipulag á vinnutíma sjómanna á kaupskipum milli Samtaka skipaeigenda í Evrópubandalaginu (ECSA) og Samtaka félaga flutningaverkamanna í Evrópusambandinu (FST).

Samþykkt á Alþingi 27. mars 2001.
Samningur um öryggi starfsmanna Sameinuðu þjóðanna Þingsályktun - þingskjal nr. 966

126. löggjafarþing 2000–2001.

Nr. 11/126.

Þskj. 966 - 498. mál.

Þingsályktun um aðild að samningi um öryggi starfsmanna Sameinuðu þjóðanna og tengdra starfsmanna.

Alþingi ályktar að heimila að Ísland gerist aðili að samningi um öryggi starfsmanna Sameinuðu þjóðanna og tengdra starfsmanna sem gerður var í New York 9. desember 1994.

Samþykkt á Alþingi 27. mars 2001.
Samningur um opinber innkaup Þingsályktun - þingskjal nr. 967

126. löggjafarþing 2000–2001.

Nr. 12/126.

Þskj. 967 - 565. mál.

Þingsályktun um aðild að samningi um opinber innkaup.

Alþingi ályktar að heimila að Ísland gerist aðili að samningi um opinber innkaup sem undirritaður var í Marakess 15. apríl 1994.

Samþykkt á Alþingi 27. mars 2001.
Talsmaður útlendinga á Íslandi Þingsályktunartillaga - þingskjal nr. 972

126. löggjafarþing 2000–2001.

Þskj. 972 - 603. mál.

Tillaga til þingsályktunar um talsmann útlendinga á Íslandi.

Flm.: Guðrún Ögmundsdóttir, Ásta R. Jóhannesdóttir, Sigríður Jóhannesdóttir,

Þórunn Sveinbjarnardóttir, Guðmundur Árni Stefánsson, Karl V. Matthíasson,

Rannveig Guðmundsdóttir, Svanfríður Jónasdóttir og Gísli S.Einarsson.

Alþingi ályktar að fela ríkisstjórninni að stofna embætti talsmanns útlendinga á Íslandi sem sinni hagsmuna- og réttindagæslu þeirra.

Greinargerð.

Samkvæmt upplýsingum frá Hagstofu Íslands bjuggu 14.927 útlendingar á Íslandi um áramótin 1999 og 2000, þar af 11.034 á höfuðborgarsvæðinu og á Reykjanesi, 1.231 á Vesturlandi og Vestfjörðum, 1.210 á Norðurlandi eystra og vestra, 561 á Austurlandi og 891 á Suðurlandi. Hér er um fjölda fólks að ræða sem oft á ekki auðvelt með að sinna hagsmuna- og réttindamálum sínum en mikilvægt er að þeim málum sé sinnt heildstætt svo að góð yfirsýn fáist. Ekki er síður mikilvægt að gera útlendinga meðvitaða um þá þjónustu sem þeir eiga rétt á og tryggja að ekki sé gengið á lögbundinn rétt þeirra. Hlutverk embættis talsmanns útlendinga mundi auk fyrrgreinds vera að fylgjast með því að stjórnvöld og einkaaðilar tækju fullt tillit til réttinda, þarfa og hagsmuna útlendinga. Þá mundi hann aðstoða útlendinga við rekstur dómsmála, hvort sem um er að ræða einkamál eða opinber mál. Talsmaður útlendinga yrði samkvæmt fyrrgreindu hlutverki að vera löglærður.

Til að tryggja að talsmaður útlendinga geti gegnt starfi sínu sem best er jafnframt nauðsynlegt að kynningarefni á algengustu tungumálum, auk íslensku, um hlutverk hans og staðsetningu sé aðgengilegt á sem flestum opinberum stöðum, svo sem á landamærastöðvum og í menntunar- og heilbrigðisstofnunum. Þá er ljóst að miklu skiptir að greiður aðgangur verði að talsmanni útlendinga og því þarf embætti hans að vera staðsett miðlægt, t.d. í fyrirhuguðu alþjóðahúsi sem er væntanlegt samstarfsverkefni sveitarfélaga á höfuðborgarsvæðinu, en talsmaður mundi jafnframt vinna afar náið með væntanlegum landshlutamiðstöðvum. Stofnun embættis talsmanns útlendinga yrði því ekki síður mikilvægt og gagnlegt Íslendingum.
Áhrif háspennulína, spennistöðva og fjarskiptamastra Þingsályktunartillaga - þingskjal nr. 984

126. löggjafarþing 2000–2001.

Þskj. 984 - 614. mál.

Tillaga til þingsályktunar um rannsóknir á áhrifum háspennulína, spennistöðva og fjarskiptamastra á mannslíkamann.

Flm.: Drífa Hjartardóttir, Árni R. Árnason, Ásta Möller, Vilhjálmur Egilsson,

Sigríður A. Þórðardóttir, Katrín Fjeldsted, Soffía Gísladóttir,

Þorgerður K. Gunnarsdóttir, Tómas Ingi Olrich, Guðjón Guðmundsson,

Arnbjörg Sveinsdóttir.

Alþingi ályktar að fela heilbrigðisráðherra að standa fyrir faraldsfræðilegri rannsókn á mögulegum áhrifum háspennulína, spennistöðva og fjarskiptamastra á mannslíkamann, sérstaklega með tilliti til nýgengis krabbameins.

Rannsóknin verði framkvæmd á næstu tíu árum og niðurstöðum hennar skilað fyrir 1. október 2010.

Ráðherra gefi Alþingi skýrslu um niðurstöður rannsóknarinnar strax að henni lokinni.

Greinargerð.

Nýjar erlendar rannsóknir leiða æ meiri líkur að því að rafsegulsvið hvers konar geti haft alvarleg áhrif á heilsu og líðan fólks og jafnvel valdið krabbameini. Umræðan um rafsegulsvið og áhrif þess á mannslíkamann eykst stöðugt og undanfarin ár hafa augu almennings og fræðimanna beinst æ meira að umhverfi okkar til að skoða hvort orsakir sjúkdóma og vanheilsu sé að finna þar, þ.e. hvort staðsetning rafmagnsmannvirkja geti valdið heilsutjóni hjá þeim sem búa í nágrenninu.

Nýverið hefur opinber bresk stofnun viðurkennt opinberlega að tengsl geti verið milli krabbameinstilfella og háspennulína. Rannsóknir framkvæmdar af faraldsfræðingnum Richard Doll leiddu í ljós að börn sem búa í grennd við háspennulínur eiga frekar á hættu að fá krabbamein en önnur börn. Rannsóknarhópur í háskólanum í Tórontó í Kanada og Hospital for Sick Children tilkynnti að rannsóknir hefðu sýnt að börn sem búa við há gildi rafsegulsviðs eiga frekar á hættu að fá hvítblæði en börn sem ekki búa við slík skilyrði. Mælingar á heimahögum veikra barna leiddu í ljós að 2 –4 sinnum meiri líkur væru á að börn með hvítblæði hefðu búið við há gildi rafsegulsviðs.

Jafnframt hafa faraldsfræðilegar rannsóknir Dana og Svía sýnt fram á tengsl milli hvítblæðis í börnum og búsetu í nálægð við rafmagnsmannvirki. Hið sama kann að gilda um fullorðna, en það er ekki vitað fyrir víst. Því er tímabært að hér á landi verði framkvæmd faraldsfræðileg rannsókn á áhrifum háspennulína, spennistöðva og fjarskiptamastra á mannslíkamann, sérstaklega með tilliti til nýgengis krabbameins. Lagt er til að rannsóknin verði framkvæmd á næstu tíu árum og niðurstöður hennar kynntar Alþingi eigi síðar en 1. október 2010. Flutningsmenn benda á að slík rannsókn geti farið fram á vegum landlæknisembættisins og hugsanlegt er að hún geti verið afturvirk að einhverju leyti.